Presonia de Patrick Zaki

Arrestu 
A Zaki dd'ant arrestau a s'arribu a s'arioportu internatzionali de Cairo candu fiat furriendi a domu de Bologna po una vìsita a sa famìlia. S'Agentzia Natzionali po sa Seguràntzia Egitziana at comunicau de dd'ai arrestau, interrogau in contu de su tempus suu in Itàlia e su traballu suu apitzus de is deretus umanus e bitiu in unu logu disconnotu. Dd'ant detènniu incurpendi-ddu de “spraxi noas farsas” e “impunciai a sa protesta”.  Segundu s'abogau suu, is agentis de s'Agentzia Natzionali po sa Seguràntzia dd'ant lassau bendau e postu in musas in totu is 17 oras de interrogu me in s'arioportu e apustis in unu logu disconnotu me in Mansoura. In s'interis de s'interrogu, fiat amenatzau a fitianu, scutu a stògumu e a schina e torturau cun scàrrigas elètricas.
 Presonia 
Su 8 de friaxu 2020, a Zaki dd'ant bitiu a s'ofìtziu de su ministèriu pùblicu, chi at cumandau s'arrestu suu po 15 diis, abetendi is imbistigus apitzus de is acusas de difusioni de noas farsas e organizatzioni de protestas no autorizadas. Su procuradori capu at negau is acusas de tortura a banda de sa politzia. Su 10 de martzu 2020, is autoridadis egitzianas ant tasiu is vìsitas a sa presoni po firmai sa spraxidura de sa maladia COVID-19, ma no ant organizau perunu mèdiu alternativu de comunicatzioni intra is famìlias e is presoneris comenti cumandat sa lei egitziana. Zaki sunfrit de ana e duncas arriscat meda chi si est  aparau a su COVID-19 in sa presoni de Tora. Su 5 de maju 2020, is procuradoris supremus de stadu ant arrenoau sa presonia sua po àterus 15 diis chena  Zaki o s'abogau suu presentis. Is autoridadis de sa presoni no funt arrennèscius a ddu tramudai achè is procuradoris po assisti a sa sessioni de arrenoamentu de sa presonia. Sa presonia sua est stètia stèrria bortas medas po àterus perìodus de 15 o 45 diis arribendi a 500 diis de presonia in su mesi de làmpadas de su 2021 e 669 in totu.

 Pressioni internatzionali 
Incumentzendi de sa noa de s'arrestu suu, amigus de Zaki, àterus studiantis, organizatzionis po is deretus civilis e universidadis italianas ant organizau adunàntzias de solidariedadi.

David Sassoli, su presidenti de su Parlamentu Europeu, at organizau duus inchestas me in Strasbourg in friaxu 2020: sa prima, su 10 de friaxu, at tzerriau s'atentzioni de is Rapresentantis e ddis at domandau de pediri a is autoridadis egitzianas de lassai a Zaki lìberu; sa segunda, su 12 de friaxu at torrau a imbiai s'arrecherta e arregordau a is autoridadis egitzianas chi “s'amistadi de sa UE cun àteras natzionis cunfiant in su respetu de is deretus umanus e civilis, comenti cunfirmau de deliberas medas de su Parlamentu Europeu”. Pedit una revisioni de su tratòngiu de s'Europa cun s'Egitu e preguntat si custu no iat a depi intzulliri un'impasada de s'acòrdiu de cumèrtziu lìberu, si Zaki e is àterus ativistas chi funt presoneris po debadas no funt postus in libertadi.

Bintises membrus italianus de su Parlamentu Europeu ant scritu una lìtera a s'ambassadori italianu de Cairo, Giampaolo Cantini, pedendi-ddi un'impignu sèriu po sa libertadi de Patrick Zaki.

Philip Luther, diretori de sa circa e patrocìniu de Amnesty International po s'Àfrica de mesu-est e de su nord at nau “S'arrestu arbitràriu e sa tortura de Patrick Zaki est un'àteru esempru de su scontròriu arrexinau de su stadu de is difensoris de is deretus umanus e de is chi funt cunsideraus oposidoris, chi lompit a livellus prus artus dònnia dii.” Sa pròpriu crìtica dd'at fata su Parlamentu Europeu su 18 idas de su 2020 cun unu testu innoi pediat sa libertadi po su studianti. Amnesty International etotu at organizau s'eventu musicali "Voci per Patrick" (Boxis po Patrick) po su 8 de friaxu 2021, un'annu giustu de sa dii de formalisadura de sa presonia, innui aristas vàrius ant sonau po 12 oras in dereta in unas cantu prataformas in lìnia.

S'organizatzioni Scholars at Risk at pregau a is autoridadis egitzianas de liberai luegus a Zaki e, abetendi custu, de assegurai sa saludi sua, s'acessu a s'assistimentu legali, famìlia e curas mèigas. Doixi universidadis italianas chi funt parti de sa setzioni italiana de Scholars at Risk ant firmau una lìtera po is autoridadis egitzianas pedendi sa libertadi po Zaki.

Unus cantu comunus italianus dd'ant donau sa citadinàntzia onorària. Intra custus ddoi at is biddamannas de provìntzia Bologna, Milanu, Nàpoli, Bari, Novara, Firenze, Chieti,Messina, Avellino, Salerno, Ferrara, Rìmini, Lecce, Udine, Pisa, Brindisi, Taranto, e Crotone.

 Liberatzioni, cundenna e gràtzia 
Patrick Zaki est stètiu liberau su 8 de idas de su 2021 apustis de 22 mesis de presonia, comenti decìdiu sa dii innantis de su tribunali de Mansura, Egitu.

S'acusa, comenti e chi siat est abarrada e su protzessu a Zaki est sighiu, mancai dilatau prus bortas, finas a arribai a su 18 de argiolas de su 2023, data innui su tribunali dd'at cundennau a tres annus de presoni. De custus, nd'abarrant un'annu e duus mesis, ca po su restu balit su tempus chi Zaki fiat giai impresonau.

Sa cundenna est arribada prus pagu de unu mesi a pustis de sa làurea de Zaki cun s'Universidadi de Bologna cun su votu de 110/110 e làude, arraxonende de sa tesi in video-cunferèntzia, ca no ddi fiat permìtiu a lassai s'Egitu innantis de sa fini de su protzessu.

Sa dii a pustis de sa cundenna at arriciu sa gràtzia de su presidenti egitzianu Abdel Fattah Al Sisi, in unu cuntestu innui Itàlia e Egitu megant de circai de amellorai is relatzionis diplomàticas insoru. Zaki est stètiu duncas liberau apustis de unu procedimentu durau prus de tres annus, e at decrarau de bolli torrai in Itàlia.

 Riferimentus 

 Pàginas ligadas 
 Sarah Hegazi

 Ligòngius de foras 

 Campànnia de Amnesty po Zaki
 Pàgina de Zaki in su giassu de Scholars at risk

Categoria:Egizianos
Categoria:Violatzione de is deretos umanos